寄崔伯易
作者：王令
朝代：宋

paragraphs: 擾擾閭巷士，過我何所爲。
屢来徒我煩，不来我弗思。
少年樂知聞，喜與客子隨。
晚歲事恬默，與世益參差。
騎馬出尋人，中路輒自歸。
歸来亦何樂，書史自相期。
巳與往者親，可無兹世違。
欲語無所得，起視北鴈飛。
念子遠千里，昔别今巳期。
寄聲雖云多，所得竟亦稀。
近者忽報書，期我往就之。
不知予苦窮，繫此不可離。
尚迫朝暮憂，寜有道路資。
人生少所同，老去財幾時。
予勢既若此，子復不肯来。
但恐百年間，齟齬終莫齊。
詩以寄子招，亦以寫我悲。